Uznesenie Európskeho parlamentu o ručných a ľahkých zbraniach s ohľadom na hodnotiacu konferenciu o Akčnom programe OSN na prevenciu nezákonného obchodu s ručnými a ľahkými zbraňami, boj proti nemu a jeho likvidáciu vo všetkých jeho aspektoch v roku 2006 a smerom k uzavretiu medzinárodnej zmluvy o obchode so zbraňami



Úradný vestník 300 E , 09/12/2006 S. 0496 - 0499



P6_TA(2006)0274 Ručné a ľahké zbrane Uznesenie Európskeho parlamentu o ručných a ľahkých zbraniach s ohľadom na hodnotiacu konferenciu o Akčnom programe OSN na prevenciu nezákonného obchodu s ručnými a ľahkými zbraňami, boj proti nemu a jeho likvidáciu vo všetkých jeho aspektoch v roku 2006 a smerom k uzavretiu medzinárodnej zmluvy o obchode so zbraňami Európsky parlament, - so zreteľom na svoje predchádzajúce uznesenia z 15. marca 2001 [1], 15. novembra 2001 [2], 19. júna 2003 [3] a 26. mája 2005 [4] o boji proti šíreniu a zneužívaniu ručných a ľahkých zbraní (RĽZ), - so zreteľom na svoje predchádzajúce uznesenie zo 17. novembra 2005 o šiestej výročnej správe Rady podľa platného ustanovenia č. 8 Kódexu správania štátov Európskej únie pri vývoze zbraní [5], - so zreteľom na program EÚ na prevenciu a boj s nezákonným obchodovaním s konvenčnými zbraňami z 26. júna 1997 [6], na spoločnú akciu Rady 2002/589/SZBP z 12. júla 2002 o príspevku Európskej únie k boju proti destabilizačnému zhromažďovaniu a rozširovaniu ručných a ľahkých zbraní [7], spoločnú pozíciu Rady 2003/468/SZBP z 23. júna 2003 o kontrole sprostredkovávania obchodu so zbraňami [8] a stratégiu EÚ na boj proti nezákonnému zhromažďovaniu a obchodovaniu s RĽZ a ich muníciou, ktorú Európska rada prijala 15. - 16. decembra 2005 [9], - so zreteľom na závery prijaté Radou pre všeobecné záležitosti a vonkajšie vzťahy na jej schôdzi 3. októbra 2005, ktoré vyjadrujú podporu EÚ medzinárodnej zmluve o obchode so zbraňami v rámci OSN, ktorá by ustanovila záväzné spoločné normy pre svetový obchod s konvenčnými zbraňami [10], - so zreteľom na Akčný program OSN na prevenciu nezákonného obchodu s ručnými a ľahkými zbraňami, boj proti nemu a jeho likvidáciu vo všetkých jeho aspektoch, ktorý bol prijatý v júli 2001, - so zreteľom na druhú bienálnu schôdzu štátov OSN konanú 11. - 15. júla 2005, na ktorej sa malo posúdiť vykonávanie akčného programu OSN na prevenciu nezákonného obchodu s ručnými a ľahkými zbraňami, boj proti nemu a jeho likvidáciu vo všetkých jeho aspektoch, - so zreteľom na medzinárodný nástroj umožňujúci štátom včas a spoľahlivo odhaliť a sledovať nezákonné ručné a ľahké zbrane [11], ktorý Valné zhromaždenie OSN prijalo v decembri 2005, - so zreteľom na to, že 6. júla 2005 nadobudol účinnosť Protokol proti nezákonnej výrobe strelných zbraní, ich súčastí, komponentov a streliva a proti obchodovaniu s nimi z roku 2001 (Protokol OSN o strelných zbraniach) [12], - so zreteľom na hodnotiacu konferenciu OSN o akčnom programe OSN, ktorá sa má podľa plánu konať od 26. júna do 7. júla 2006, a potrebu zabezpečiť úspech tejto konferencie a nadväzujúcich činností, - so zreteľom na článok 108 ods. 5 rokovacieho poriadku, A. vítajúc rastúcu medzinárodnú podporu právne záväznej medzinárodnej zmluve o obchode so zbraňami, ktorá by zakázala presuny, ktoré môžu ohroziť uplatňovanie ľudských práv alebo medzinárodného humanitárneho práva, alebo ohrozujú stabilitu krajín alebo regiónov, alebo by pravdepodobne prispeli k vypuknutiu alebo stupňovaniu ozbrojených konfliktov, B. keďže nezákonný obchod so zbraňami dodáva zbrane teroristickým organizáciám a organizáciám obchodujúcim s drogami; vedie k deštrukcii a presadzuje zákon smrti a korupcie; keďže nezákonný obchod so zbraňami podporuje organizovaný zločin, ktorý zahŕňa únosy, násilné činy a znižovanie verejnej bezpečnosti; keďže nezákonný obchod dodáva zbrane medzinárodným teroristickým organizáciám, ktorých cieľom je prerušiť cestu k demokracii a vyzdvihovať dogmatizmus a netoleranciu, C. opätovne potvrdzujúc svoje obavy z pokračujúceho šírenia RĽZ, ktoré spôsobuje zbytočné ľudské utrpenie, zhoršuje ozbrojené konflikty a nestabilitu, napomáha terorizmu, oslabuje trvalo udržateľný rozvoj, dobrú správu a zásadu právneho štátu a prispieva k závažnému porušovaniu ľudských práv a medzinárodného humanitárneho práva, D. potvrdzujúc svoje odhodlanie posilniť akčný program OSN a ešte viac pôsobiť na vlády, aby sa dohodli na záväzných ustanoveniach na kontrolu RĽZ (vrátane sprostredkúvania a presunov) prostredníctvom medzinárodných, regionálnych a vnútroštátnych právnych predpisov; rozhodne podporuje výzvu na poskytnutie medzinárodnej finančnej a technickej pomoci tak, ako je ustanovené v odseku 6 oddielu III akčného programu OSN, E. v presvedčení, že dozrel čas na to, aby medzinárodné spoločenstvo bojovalo proti šíreniu a zneužívaniu RĽZ prostredníctvom záväzných medzinárodných noriem založených na plnom dodržiavaní medzinárodného práva vrátane ľudských práv a medzinárodného humanitárneho práva, F. znepokojený vylúčením munície a výbušnín z Medzinárodného nástroja umožňujúceho štátom včas a spoľahlivo odhaliť a sledovať nezákonné ručné a ľahké zbrane a tiež tým, že tento nástroj nie je právne záväzný, G. ďalej vyjadrujúc poľutovanie nad pomalým postupom širokých konzultácií OSN o boji proti nezákonnému sprostredkúvaniu obchodu s RĽZ a tiež nad neexistenciou záväzku rokovať o právne záväznom medzinárodnom nástroji pre sprostredkúvanie obchodu so zbraňami, H. zdôrazňujúc, že akčný program OSN od štátov vyžaduje, aby vyhodnocovali žiadosti o povolenie na vývoz podľa prísnych vnútroštátnych predpisov a postupov, ktoré sa vzťahujú na všetky RĽZ a sú v súlade s existujúcimi záväzkami štátov a príslušným medzinárodným právom, a vzali pritom do úvahy predovšetkým riziko zneužitia týchto zbraní v nelegálnom obchode, I. v presvedčení, že vhodné začlenenie stratégií zníženia a kontroly RĽZ sa musí stať neoddeliteľnou súčasťou medzinárodných programov zameraných na predchádzanie konfliktom a budovanie mieru po skončení konfliktu, J. vítajúc a podporujúc pokračujúce snahy organizácií občianskej spoločnosti vo forme kampaní, 1. vyzýva účastnícke štáty hodnotiacej konferencie o akčnom programe OSN v roku 2006, aby sa dohodli na celosvetových zásadách prevodov zbraní, ktoré budú v súlade s ich existujúcimi záväzkami na základe medzinárodného, regionálneho a vnútroštátneho práva vrátane požiadavky neprepravovať zbrane, ktoré by pravdepodobne prispeli k porušovaniu ľudských práv, zločinom proti ľudskosti alebo by napomáhali regionálnej alebo národnej nestabilite a ozbrojenému konfliktu; 2. nalieha na medzinárodné spoločenstvo, aby hneď po hodnotiacej konferencii o akčnom programe OSN v roku 2006 začalo v rámci OSN rokovania o medzinárodnej zmluve o obchode so zbraňami s cieľom vytvoriť právne záväzný nástroj na reguláciu prevodu zbraní, ako je opísaný v predchádzajúcom odseku; 3. vyzýva účastnícke štáty hodnotiacej konferencie v roku 2006, aby sa zaoberali humanitárnym a rozvojovým rozmerom akčného programu OSN a zdôraznili význam vzájomných vzťahov medzi obchodovaním, šírením a zneužívaním ručných a ľahkých zbraní na jednej strane a rozvojom, znižovaním chudoby a humanitárnou pomocou na strane druhej; vyzýva preto na primerané začlenenie programov a opatrení týkajúcich sa RĽZ do medzinárodných, regionálnych a vnútroštátnych rozvojových stratégií a stratégií znižovania chudoby; 4. zdôrazňuje, že by sa mali kodifikovať už existujúce záväzky na základe medzinárodného práva, ktoré sa týkajú prevodov zbraní a vzťahujú sa konkrétne na ľudské práva a humanitárne právo; 5. žiada všetkých signatárov Protokolu OSN o strelných zbraniach, aby tento protokol ratifikovali a bezodkladne začlenili do svojich vnútroštátnych právnych predpisov; 6. nalieha na štáty, aby vo svojom vnútroštátnom práve ustanovili porušenia zbrojného embarga (vrátane finančnej alebo logistickej podpory) ako trestný čin; 7. zdôrazňuje skutočnosť, že reformy určené na zlepšenie fungovania, transparentnosti a zodpovednosti ozbrojených síl, ako aj orgánov činných v trestnom konaní a systémov trestného súdnictva môžu prispieť k vytvoreniu bezpečného prostredia, v ktorom už občania nebudú cítiť potrebu vlastniť strelné zbrane; 8. zastáva názor, že pri regulácii súkromných vojenských a bezpečnostných služieb pôsobiacich v zahraničí by sa mali uplatňovať a presadzovať vnútroštátne zákony, a že v prípade, keď takéto zákony neexistujú, mali by sa prijať a uplatňovať s cieľom zlepšiť reguláciu tohto rozširujúceho sa bezpečnostného sektora a zodpovednosť zaň; 9. nalieha na všetky štáty, aby do vnútroštátnych právnych predpisov začlenili Kódex správania pre príslušníkov orgánov činných v trestnom konaní [13] a Základné zásady použitia sily a strelných zbraní príslušníkmi orgánov činných v trestnom konaní [14]; 10. dôrazne odporúča vládam, aby: a) zakázali vlastníctvo a používanie RĽZ a automatických a poloautomatických pušiek a guľometov civilistami; b) rozvíjali informačné a výmenné programy medzi štátmi, ktoré chcú spolupracovať v otázkach súvisiacich s kontrolou vlastníctva RĽZ civilistami; c) sa zaoberali otázkou znižovania nadmerného a nežiaduceho dopytu po RĽZ v spoločnosti a aby preto presadzovali programy a opatrenia zamerané na znižovanie tohto dopytu, prevenciu a znižovanie násilia a neistoty v mestskom a vidieckom prostredí a orientované na skupiny, ktoré sú osobitne postihnuté násilím, pri ktorom sa používajú RĽZ; 11. osobitne nalieha na štáty, aby vytvorili vnútroštátne právne predpisy na preverovanie a udeľovanie povolení na RĽZ a automatické a poloautomatické guľomety a aby nepovolili nadobudnutie týchto zbraní osobám, ktoré sa dopustili násilného činu, najmä rodinného násilia, alebo majú trestný záznam za obchodovanie so zbraňami alebo porušenie právnych predpisov na kontrolu zbraní; 12. nalieha na zmluvné štáty akčného programu OSN a budúcej medzinárodnej zmluvy o obchode so zbraňami, aby vytvorili programy technickej pomoci s cieľom pomáhať tretím štátom alebo regionálnym organizáciám, ktoré majú v úmysle zaviesť zákonnú kontrolu na reguláciu obchodu so zbraňami; 13. nalieha na uvedené zmluvné štáty, aby vytvorili mechanizmy na podávanie správ a monitorovanie s cieľom podporovať štáty pri plnení ich záväzkov; 14. žiada delegáciu EÚ, aby počas hodnotiacej konferencie OSN o akčnom programe OSN, obhajovala zásady a odporúčania uvedené v tomto uznesení; 15. poveruje svojho predsedu, aby toto uznesenie postúpil Rade, Komisii, vládam a parlamentom členských štátov, generálnemu tajomníkovi OSN, Parlamentnému fóru pre ručné a ľahké zbrane a zhromaždeniu Medziparlamentnej únie. [1] Ú. v. ES C 343, 5.12.2001, s. 311. [2] Ú. v. ES C 140 E, 13.6.2002, s. 587. [3] Ú. v. EÚ C 69 E, 19.3.2004, s. 136. [4] Prijaté texty, P6_TA(2005)0204. [5] Prijaté texty, P6_TA(2005)0436. [6] Prijatý Radou pre všeobecné záležitosti 26. júna 1997. [7] Ú. v. ES L 191, 19.7.2002, s. 1. [8] Ú. v. EÚ L 156, 25.6.2003, s. 79. [9] Rada Európskej únie, 5319/06, 13. januára 2006. [10] 2678. schôdza Rady, ktorá sa konala v Luxemburgu 3. októbra 2005. [11] Rozhodnutie A/60/463 (L.55), 8. december 2005. [12] Protokol prijatý v máji 2001 rezolúciou Valného zhromaždenia OSN č. 55/255. [13] Prijatý rezolúciou Valného zhromaždenia OSN č. 34/169 zo 17. decembra 1979. [14] Prijaté 8. kongresom OSN o prevencii zločinu a zaobchádzaní s páchateľmi, ktorý sa konal od 27. augusta do 7. septembra 1990 v Havane (Kuba). --------------------------------------------------